ভারতে এমআরপি সেবা দেবে দোহাটেক – টেক শহর
প্রকাশঃ ৬:৩৫ অপরাহ্ন, ডিসেম্বর ১৭, ২০১৫ - সর্বশেষ সম্পাদনাঃ ৪:৩৬ অপরাহ্ন, ডিসেম্বর ১৯, ২০১৫
টেক শহর কনটেন্ট কাউন্সিলর : প্রতিবছর বাংলাদেশে আসা ভারতের প্রায় দুই লাখ নাগরিকের ভিসাকে যন্ত্রে পড়ার উপযোগী করবে প্রযুক্তি সেবাদাতা প্রতিষ্ঠান দোহাটেক নিউ মিডিয়া।
ভারতের বিএসএল ইন্টারন্যাশনাল সার্ভিস লিমিটেডের সঙ্গে এই কাজ করবে তারা।
দিল্লী, মুম্বাই, আগরতলা ও কলকাতায় অবস্থিত বাংলাদেশ মিশনের অধীনে অনলাইন-নির্ভর এই কাজ করবে এই দুই প্রতিষ্ঠান।
বৃহস্পতিবার রাজধানীর প্যান প্যাসিফিক সোনারগাঁও হোটেলে এই কাজ নিয়ে আনুষ্ঠানিক চুক্তি করেছে দোহাটেক ও বিএসএল।
স্বরাষ্ট্র মন্ত্রণালয়ের অতিরিক্ত সচিব ও পাসপোর্ট অধিদপ্তরের ভারপ্রাপ্ত মহাপরিচালক মোস্তফা কামাল উদ্দিন, দোহাটেক নিউ মিড়িয়ার চেয়ারম্যান লুনা শামসুদ্দোহা ও বিএলএস ইন্টারন্যাশনাল সার্ভিসেস লিমিটেড, ইন্ডিয়ার পরিচালক দিবাকর আগারওয়াল নিজ নিজ প্রতিষ্ঠানের পক্ষে চুক্তিতে স্বাক্ষর করেন।
চুক্তি স্বাক্ষর অনুষ্ঠানে প্রধান অতিথির বক্তব্যে স্বরাষ্ট্র মন্ত্রণালয়ের জ্যেষ্ঠ সচিব মো: মোজাম্মেল হক খান বলেন, এ চুক্তির ফলে ভারতীয় নাগরিকদের জন্য বাংলাদেশের ভিসা প্রাপ্তি পূর্বের তুলনায় অনেক সহজ হবে।
এ ব্যাপারে দোহাটেক চেয়ারম্যান লুনা সামসুদ্দোহা টেকশহর ডটকমকে বলেন, আমরা এই কাজ পেতে ভারতের প্রতিষ্ঠান বিএসএলের সাথে টেন্ডারে অংশ নিই। এই সেবা দিতে এখন সম্পূর্ণ প্রস্তুত আমরা। আশা করছি, ভালো সেবা দিতে পারবো।
চুক্তি অনুষ্ঠানে আরও উপস্থিত ছিলেন বেক্সিমকো গ্রুপের চেয়ারম্যান সালমান এফ রহমান ও প্রতিষ্ঠান দুটির বিভিন্ন পর্যায়ের কর্মকর্তারা।
তথ্যপ্রযুক্তি উদ্যোক্তা লুনা শামসুদ্দোহা জনতা ব্যাংকের চেয়ারম্যান
গুইন সম্মাননা পেলেন লুনা সামসুদ্দোহা